google/wiki40b huggingface dataset:
Κεντρική Εκλογική Επιτροπή της Ρωσικής Ομοσπονδίας

Διεθνής Συνεργασία

Η ΚΕΕ της Ρωσίας είναι μέλος του Συλλόγου Εκλογικών Αξιωματούχων Κεντρικής και Ανατολικής Ευρώπης.
Προσάραξη πλοίου

Ως προσάραξη πλοίου καλείται η κατάσταση κατά την οποία το πλοίο επικάθεται στον πυθμένα της θάλασσας. Η προσάραξη μπορεί να θεωρηθεί είτε ακούσια, όταν πρόκειται για ναυτικό ατύχημα, είτε εκούσια, όταν το πλοίο εσκεμμένα προσαράζει για κάποιο σκοπό, που αφορά την ασφάλειά του.

Εκούσια προσάραξη

Η εκούσια προσάραξη μπορεί να αποφασιστεί να πραγματοποιηθεί όταν το πλοίο, λόγω σύγκρουσης, διαρροής, πυρκαγιάς ή άλλης σοβαρής αιτίας, είναι βέβαιο ότι θα βυθιστεί. Εφόσον ο χρόνος το επιτρέπει η προσάραξη γίνεται με κατάλληλο σχεδιασμό, ώστε να περιορισθούν οι ζημιές που τυχόν θα προκληθούν και να διευκολυνθεί η πιθανή επανάπλευση του πλοίου μετά την εκτέλεση των πρόχειρων επισκευών. Η ιδανική ακτή για εκούσια προσάραξη θεωρείται εκείνη η οποία διαθέτει ελαφρά κλίση από άμμο ή χαλίκια και οπωσδήποτε χωρίς βράχους, ενώ αν είναι δυνατόν θα πρέπει να είναι προφυλαγμένη από τους καιρούς.

Ακούσια προσάραξη

Η ακούσια προσάραξη είναι από τα πιο συνηθισμένα ναυτικά ατυχήματα και με τις δυσμενέστερες επιπτώσεις στο θαλάσσιο περιβάλλον και τις ακτές. Κύρια αιτία της είναι η λανθασμένη εκτίμηση της θέσης του πλοίου κοντά σε περιοχές με αβαθή ή βλάβη του πηδαλίου ή και της μηχανής στις ίδιες περιοχές ή κοντά στις ακτές ή σε δίαυλο.
1054 Φορσυτία

Φυσικά χαρακτηριστικά

Η μέση διάμετρος της Φορσυτίας εκτιμάται σε 45,48 χιλιόμετρα. Η μάζα της εκτιμάται σε 99 τρισεκατομμύρια τόνους για μέση πυκνότητα 2 gr/cm³. O φασματικός τύπος της είναι άγνωστος, ενώ το γεωμετρικό άλβεδό της είναι 0,0648 ± 0,014. Η Φορσυτία περιστρέφεται γύρω από τον εαυτό της μία φορά κάθε 7 ώρες και 39 λεπτά.
Η μέση θερμοκρασία στην επιφάνεια της Φορσυτίας εκτιμάται σε 110 περίπου βαθμούς Κελσίου κάτω από το μηδέν.
Άνω Σουδεναίικα Αχαΐας

Τοποθεσία

Το χωριό απέχει 4 χιλιόμετρα από την Βιομηχανική Περιοχή Πατρών (πιο κοντινό σημείο), 6 χιλιόμετρα από τα Λουσικά, την έδρα του πρώην Δήμου Ωλενίας, 17 χιλιόμετρα από την Κάτω Αχαΐα, την έδρα του Δήμου Δυτικής Αχαΐας και 26,5 χιλιόμετρα από το κέντρο της Πάτρας.

Ιστορία

Τα Άνω Σουδεναίικα, όπως και τα Λουσικά (παλαιότερα: Κάτω Σουδεναίικα), κατοικήθηκαν πρώτα από κατοίκους του χωριού Κάτω Λουσοί των Καλαβρύτων, και από την ονομασία Λουσοί προέρχεται η ονομασία του χωριού.

Πολιτισμός

Κάθε χρόνο, το τελευαταίο σαββατοκύριακο του Ιουλίου, διοργανώνεται στα Άνω Σουδεναίικα η "Γιορτή Χωριάτικης Παραδοσιακής Πίτας" υπό την αιγίδα του τοπικού πολιτιστικού συλλόγου, αποτελώντας ένα από τα κύρια πολιτιστικά δρώμενα του χωριού στα πλαίσια του ετήσιου "Συναπαντήματος Απανταχού Απανωσουδενιωτών".
Τέκε

Ιστορία

Οι Τέκε ήρθαν υπό τον έλεγχο των Ρώσων στην δεκαετία του 1880. Οι Τέκε είχαν σημαντική επιρροή στις άλλες τουρκμενικές φυλές, καθώς ήταν η μεγαλύτερη και δυνατότερη φυλή. Οι Τέκε κατάφεραν να νικήσουν τους Πέρσες σε διάφορες επιθέσεις των δεύτερων στον 19ο αιώνα.
Κάθε τουρκμενική φυλή έχει δικό της τρόπο παραγωγής χαλιών, ενδυμασία και διάλεκτο.
Η σοβιετική πολιτική περί εθνικοτήτων κατάφερε να εξαφανίσει τις φυλετικές ταυτότητες του Τουρκμενιστάν, αλλά σήμερα είναι ακόμη σημαντικές. Οι Τέκε (ιδιαίτερα η υποομάδα Αχάλ Τέκε) παραδοσιακά κυριαρχούν στο πολιτικό προσκήνιο. Οι πρόεδροι Σαπαρμουράτ Νιγιαζόφ και Γκενάντι Μπερντιμουχαμέντοφ κατάγονται από την υποομάδα Αχάλ Τέκε.

Δημογραφικά στοιχεία

Τα μέλη της φυλής Τέκε κατοικούν κυρίως στις νοτιοανατολικές περιοχές της χώρας. Εκπροσωπούν πάνω από το ένα τρίτο του πληθυσμού του Τουρκμενιστάν (πάνω από 1.6 εκατομμύρια άτομα το 2014). Οι κύριες φυλές του Τουρκμενιστάν κατοικούν σε διάφορες περιοχές της χώρας.
Η φυλή Τέκε μπορεί να διαιρεθεί σε δύο υποομάδες. Αυτές είναι οι Αχάλ Τέκε και Μαρί Τέκε. Η επίσημη τουρκμενική γλώσσα βασίζεται στις διαλέκτους των δύο παραπάνω υποομάδων.
Φυγή στην Αίγυπτο (Πουσέν)

Θέμα

Το έργο αποτελεί μια κλασική απεικόνιση ενός χαρακτηριστικού επεισοδίου από την παιδική ηλικία του Ιησού της Καινής Διαθήκης που αναφέρεται στο Κατά Ματθαίον Ευαγγέλιον (2. 13-33). Περιέχει διάφορους χριστιανικούς συμβολισμούς και πιθανότατα φιλοτεχνήθηκε με την προοπτική να χρησιμοποιηθεί ως εκκλησιαστικός διάκοσμος για λογαριασμό του Ζακ Σεριζιέ (Jacques Cerisier).

Πληροφορίες

Ο πίνακας είναι φιλοτεχνημένος με λάδι σε καμβά με διαστάσεις 97 εκ. x 133 εκ. και εντάσσεται στο καλλιτεχνικό ρεύμα του κλασικισμού. Το έργο έχει χαρακτηριστεί από το υπουργείο Πολιτισμού της Γαλλίας ως εθνικός θησαυρός και εκτίθεται από το 2007 στο Μουσείο Καλών Τεχνών της Λυών.
Ποτέ την Κυριακή

Box office

Ο προϋπολογισμός της ταινίας ήταν 151.000 δολάρια. Συνολικά απέφερε 8.000.000 δολάρια παγκοσμίως. Στην Ελλάδα έκοψε 184.524 εισιτήρια.

Η διασκευή στο Μπρόντγουεϊ

Η επιτυχία της ταινίας στις ΗΠΑ ήταν αρκετά μεγάλη, γεγονός που οδήγησε τον Ζυλ Ντασσέν και την Μελίνα Μερκούρη στην απόφαση να παρουσιάσουν μια θεατρική διασκευή - μιούζικαλ του "Ποτέ την Κυριακή" στο Μπρόντγουεϊ, στο θέατρο Μαρκ Χέλιντζερ, την περίοδο 1967-1968. Η σκηνοθεσία και διασκευή της παράστασης είναι του Ζυλ Ντασσέν. Η μουσική είναι του Μάνου Χατζιδάκι. Το μιούζικαλ ήταν υποψήφιο για 6 βραβεία Τόνι.
Νάταλι Ιμπρούγκλια

Δημόσια εικόνα και φιλανθρωπίες

Η Ιμπρούγκλια ανακηρύχθηκε η έκτη πιο όμορφη γυναίκα όλων των εποχών το 2004. Έχει τατουάζ με την επιγραφή "Shreya" στο λαιμό της, η οποία είναι μια σανσκριτική λέξη για το "ευοίωνο" ή "όμορφο", ένα κινεζικό τατουάζ στο αριστερό πόδι της που σημαίνει θάρρος και το σανσκριτικό Aum στην πλάτη της. Είπε ότι δεν είχε κάνει ποτέ πλαστική χειρουργική, αλλά ότι «δεν θα το αποκλείσω γιατί δεν ξέρω πώς θα αισθανθώ στο μέλλον». Είπε ότι θα ήθελε να «γεράσει χαριτωμένα, με ρυτίδες και όλα». Η Imbruglia είναι πρεσβευτής της Virgin Unite και υποστηρίζει τις εκστρατείες για τον τερματισμό της φτώχειας. Έχει μιλήσει επίσης για την κλινική κατάθλιψη για να ευαισθητοποιήσει για τη διαταραχή. Το 2008 υποστήριξε την εκστρατεία κατά του καρκίνου του μαστού.
The Flowers Of Romance (new romantic)

Οι The Flowers of Romance είναι συγκρότημα της πανκ μουσικής σκηνής. Συστάθηκε το 1999 και τα μέλη του αυτοαποκαλούνται συνέχεια του ομώνυμου συγκροτήματος που εμφανίστηκε το 1976, μέλος του οποίου ήταν και ο Sid Vicious.
Ανθή Μυλωνάκη

Καριέρα

Η Ανθή Μυλωνάκη, όντας γεννημένη στα Χανίά, έκανε τα πρώτα της βήματα στο χώρο της υδατοσφαίρισης στις ακαδημίες της τοπικής ομάδας των Χανίων. Το 2001, ο ΝΟ Βουλιαγμένης προσέγγισε την δεκαεπτάχρονη τότε Μυλωνάκη προκειμένου να την εντάξει στο δυναμικό της. Η Μυλωνάκη αποδέχθηκε την πρόταση της Βουλιαγμένης και παρέμεινε στην ομάδα μέχρι και το 2008. Ενδιάμεσα, είχε καταφέρει να κατακτήσει αρκετούς τίτλους και συγκεκριμένα τέσσερα πρωταθλήματα Ελλαδος (2003, 2005, 2006, 2007) καθώς και ένα Len Trophy (2003).
Το καλοκαίρι του 2008 η Μυλωνάκη ανακοινώθηκε επίσημα από τον Ολυμπιακό Πειραιώς. Στην ομάδα του Πειραιά παρέμεινε μέχρι το 2011 έχοντας καταφέρει να κατακτήσει προηγουμένως δύο πρωταθλήματα Ελλάδος (2009, 2011).
Το 2011 μετγγράφη στον Τρίτωνα Αμαρουσίου, ενώ από το καλοκαίρι του 2013, η Μυλωνάκη αγωνίζεται στο Ν.Ο. Ρεθύμνου.

Διεθνείς συμμετοχές

Η Ανθή Μυλωνάκη ήταν μέλος της εθνικής ομάδας υδατοσφαίρισης γυναικών της Ελλάδος από πολύ μικρή ηλικία. Μάλιστα, μόλις στα 17 της χρόνια κατέκτησε το χρυσό μετάλλιο στο Ευρωπαϊκό Νεανίδων του Μάντσεστερ το 2001, ενώ από το 2004 και για πολλά χρόνια αργότερα, ήταν μέλος της Εθνικής ομάδας υδατοσφαίρισης των γυναικών.
Έχει συμμετάσχει μεταξύ άλλων στους Ολυμπιακούς Αγώνες του 2004 που διεξήχθησαν στην Αθήνα κατακτώντας το Αργυρό μετάλλιο (2η Ολυμπιονίκης) καθώς επίσης και του 2008 που διεξήχθησαν στο Πεκίνο.
Παύλος Βεντουρής

Σταδιοδρομία

Σπούδασε ιατρική, όπως και Πολιτικές και Οικονομικές Επιστήμες στην Αθήνα, όπου άσκησε το ιατρικό λειτούργημα. Διορίστηκε Νομάρχης Χαλκιδικής τον Μάιο του 1946 και υπηρέτησε εκεί ως το 1948. Εν συνεχεία, έγινε Νομάρχης Λακωνίας (1949) και τον Μάιο του 1955 διορίστηκε ως ο πρώτος Νομάρχης Ιωαννίνων έπειτα από την ανασύσταση της νομαρχίας. Στα Γιάννενα παρέμεινε ως τις 23 Σεπτεμβρίου 1955.
Είχε προταθεί για την απονομή του Μεταλλίου Εξαιρέτων Πράξεων. Υπηρέτησε επίσης ως Νομάρχης Αργολιδοκορινθίας και Νομάρχης Αιτωλοακαρνανίας.

Θάνατος

Ο Βεντουρής σκοτώθηκε σε τροχαίο δυστύχημα (από τη σύγκρουση του αυτοκινήτου του με άλλο φορτηγό) στις 11 Οκτωβρίου 1956 στον Τύρναβο (κοντά στο χωριό Δαμάσι) και κηδεύτηκε στη Λάρισα δύο ημέρες μετά. Ο 51χρονος νομάρχης μετέβαινε με το αυτοκίνητό του (που οδηγούσε ο ίδιος) από τη Θεσσαλονίκη προς την Αθήνα .
Ήταν παντρεμένος από 10-7-1942 με την εκπαιδευτικό Ελένη Παπαδοπούλου , κάτοικο Αθηνών και είχαν ένα γυιό (Χρήστος Βεντουρής γεν. 22-3-1948)
Απολλωνιείς

Ονομασία

Η ονομασία του δήμου προέρχεται, κατά πάσα πιθανότητα, από το όνομα της  συζύγου του ηγεμόνα του ελληνιστικού βασιλείου της Περγάμου, Αττάλου Α΄, της Απολλωνίδος ως επώνυμης ηρωίδας. Σύμφωνα με παλαιότερους ερευνητές του 19ου αιώνα (Διονύσιος Σουρμελής), πιθανολογείτο επίσης η εκδοχή, ότι η ονομασία προερχόταν από τον θεό Απόλλωνα.

Τοποθεσία του αρχαίου δήμου

Ο δήμος των Απολλωνιείων,  ο οποίος δημιουργήθηκε αποκλειστικά για να ενταχθεί στην Ατταλίδα φυλή, δεν έχει ακόμα προσδιοριστεί σε ποια τριττύα της αρχαίας Αθήνας βρισκόταν. Σε γενικές γραμμές η ακριβής τοποθεσία του δήμου αυτού επίσης είναι άγνωστη και αβέβαιη, καθώς δεν έχει προσδιορισθεί και δεν έχει ακόμα ταυτιστεί επακριβώς.
Ο ερευνητής του 19ου αιώνα Διονύσιος Σουρμελής, πίστευε ότι ο δήμος βρισκόταν μεταξύ της Άκρας Ζωστήρος και του δήμου των Θορών, στην περιοχή Πάλον Φράγκικον ή Πάλοι.

Η συμμετοχή του δήμου στην αρχαία Βουλή

Ο δήμος, η ύπαρξη του οποίου επιβεβαιώνεται και από διάφορες επιγραφές, ως μέλος της Ατταλίδας φυλής, συμμετείχε με 5 βουλευτές στην αρχαία Βουλή των 600, μόλις από την τέταρτη περίοδο (201/200 π.Χ. – 126/127), ενώ κατά την πέμπτη περίοδο (126/127 – 3ος αιώνας) είναι άγνωστος ο αριθμός βουλευτών–αντιπροσώπων του δήμου.

Οι κάτοικοι των Απολλωνιείων

Ο δημότης των αρχαίων Απολλωνιείων ονομαζόταν Απολλωνιεύς. Ο δήμος των Απολλωνιείων στην πραγματικότητα, ιδρύθηκε μόλις το 201/200 π.Χ.

Προσωπικότητες από τους Αντινοείς

Υπήρξαν διάφοροι γνωστοί πολίτες από τον δήμο των Απολλωνιείων, όπως ο Διότιμος ο Απολλωνιεύς, ο σαλπιγκτής Δημήτριος Απολλωνιεύς γιος του Πολυξένου, ο Διονύσιος ο Απολλωνιεύς κ.α.
Τάρταρος

Ο Μύθος

Ο Όμηρος αναφέρει πολλά πρόσωπα να βασανίζονται σ΄ αυτόν το τόπο για τα «εν ζωή» εγκλήματά τους όπως τους Τιτυόνα, Τάνταλο και Σίσυφο.
Κατά τον Ησίοδο ο Τάρταρος είναι η «ειρκτή» του Κρόνου και άλλων Τιτάνων που ως τόπος προσδιορίζεται στα έγκατα της Γης. Σημειώνει δε πως «χαλκούς άκμων» που ρίφθηκε από τη Γη έφθασε στον Τάρταρο μετά από 9 ημέρες και 9 νύκτες, αριθμός που λήφθηκε υπ΄ όψη από την αρχαιότητα σε ταφικά έθιμα και που πέρασαν στη συνέχεια στα χριστιανικά.
Μεταγενέστερα η λαϊκή φαντασία έπλασε τον Τάρταρο ως φυλακή και τόπο μαρτυρίου όλων των κακών ανθρώπων.
Ο Αριστοφάνης στο έργο του «Βάτραχοι» περιγράφει τον Τάρταρο ως τόπο βασανιστηρίων επί συγκεκριμένων εγκληματιών, πατροκτόνων, επιόρκων, προδοτών της πατρίδας καθώς κι εκείνων που παραβίασαν το άσυλο της Ξενίας. Ο Πλούταρχος και ο Λουκιανός αναφέρουν πλείστα είδη τιμωρίας που συνέβαιναν στον Τάρταρο. Ενδιαφέρον επίσης παρουσιάζει και η περιγραφή του Ταρτάρου από τον Βιργίλιο στην «Αινειάδα» του, όπου και αναφέρει πως περιβάλλεται από τριπλά χάλκινα τείχη με σιδερένιο σφυρήλατο πύργο που τον είχαν κατασκευάσει οι Κύκλωπες ως ειρκτές στα «τρίσβαθα» της Γης, την είσοδο του οποίου φύλαγαν ο Κέρβερος και η Αληκτώ (μία από τις Ερινύες).
Ως είσοδο του Ταρτάρου οι αρχαίοι πίστευαν τα διάφορα ορύγματα και κυρίως σπήλαια μεγάλα και επικίνδυνα, σημαντικότερα των οποίων ήταν κάποιο σπήλαιο στην Κιλικία ενώ οι περισσότεροι την τοποθετούσαν σε σπηλιά κοντά στο Ακρωτήριο Ταίναρο στην Πελοπόννησο.
Κατερίνα Ντούσκα

Βιογραφία

Η Κατερίνα Ντούσκα γεννήθηκε και μεγάλωσε στο Μόντρεαλ του Καναδά και ζει στο Παγκράτι στην Αθήνα.
Κυκλοφόρησε το πρώτο άλμπουμ της το 2016 με τίτλο Embodiment (Ενσάρκωση). Το 2018, εμφανίστηκε σε μια συναυλία στο Μέγαρο Μουσικής στην Αθήνα και εκτέλεσε τραγούδια από το άλμπουμ, τα οποία είχαν συντεθεί από τον σουηδό τραγουδιστή-τραγουδοποιό Άλβιν Λι-Μελντώ. Ο Άλβιν Λι-Μελντώ επίσης εμφανίστηκε σε συναυλία με την Ντούσκα τον Σεπτέμβριο του 2018 στην Αθήνα. Τον Δεκέμβριο του 2018 εμφανίστηκε σε συναυλία με το μουσικό Πέτρο Κλαμπάνη.To τραγούδι της Fire away επιλέχθηκε από το Nescafe Canada για να χρησιμοποιηθεί σε διαφημιστική του καμπάνια.
Καίτη Μαυρομμάτη

Βιογραφικό

Γεννήθηκε στην Αλεξάνδρεια και σε μικρή ηλικία ήρθε με τους γονείς της στην Αθήνα. Είναι απόφοιτος της σχολής γραφικών τεχνών Δοξιάδη. Το 1973, με υποτροφία του ΕΟΜΜΕΧ, έκανε επί τρία χρόνια σπουδές ζωγραφικής σε κεραμικά στην Ecole Des Artes Appliques και παράλληλα στο εργαστήριο ζωγραφικής του Pierre Matthey στην Ecole des Beaux Arts στο Παρίσι. Το 1983 επιλέχθηκε στους 10 Έλληνες ζωγράφους για την έκθεση της Ε.Ο.Κ. ”Νέοι Ευρωπαίοι Καλλιτέχνες”. Έργα της βρίσκονται στο Μουσείο Βορρέ, στo Ευρωπαϊκό Κοινοβούλιο, στην Πινακοθήκη της Πάτρας, στην Πινακοθήκη Σύγχρονης Τέχνης Αιτωλοακαρνανίας Χρήστου και Σοφίας Μοσχανδρέου, στο Ελληνικό  Λογοτεχνικό και Ιστορικό Αρχείο (Ε.Λ.Ι.Α.) και σε ιδιωτικές συλλογές στην Ελλάδα και στο εξωτερικό. Αρχειακό της υλικό υπάρχει επίσης στο Πανεπιστήμιο της  Θεσσαλονίκης και στο Αρχειακό Τμήμα του Νational Museum of Women in the Arts.Washington D.C. Είναι κάτοικος της συνοικίας Κυπριάδου Αθηνών.

Ομαδικές Εκθέσεις

Έχει συμμετάσχει σε 36 ομαδικές εκθέσεις στην Ελλάδα, Κύπρο, Γαλλία, Αμερική, Ρωσία, Βουλγαρία. Έχει εκπροσωπήσει την Ελλάδα σε  τρεις διεθνείς εκθέσεις, στο Παρίσι, στη  Brignoles (Γαλλία) και στο Μόντε Κάρλο. Το 2011 φιλοτέχνησε το πορτρέτο του Γιώργου Μαρίνου στην έκθεση «20Χ20 Σύγχρονοι Έλληνες Δημιουργοί Φιλοτεχνούν 20 Πορτρέτα Ξεχωριστών Ανδρών» υπό την αιγίδα του Δημοσιογραφικό Οργανισμό Λαμπράκη.

Συγγραφικό και μουσικό έργο

Το 2006 κυκλοφόρησε από τις Εκδόσεις Ερμής το εικονογραφημένο βιβλίο "Τα Χρόνια της Αλεξάνδρειας". Αποσπάσματα του βιβλίου μελοποίησε η Λένα Πλάτωνος με τη φωνή της συγγραφέως.
Το 2015 συμμετείχε ως εικαστικός στην έκθεση «c i r c e :the black cut:» [ Κίρκη :η μαύρη τομή: ] και ως συνερμηνεύτρια στο άλμπουμ Vuelo Libre.
Νίκος Γκίκας (καλαθοσφαιριστής)

Καριέρα

Ο Γκίκας έκανε τα πρώτα του μπασκετικά βήματα στα νεανικά τμήματα του Φιλαθλητικού Ζωγράφου, ακολουθώντας ολόκληρη την πορεία της ομάδας από το τοπικό πρωτάθλημα της Ε.Σ.Κ.Α. στην Α2 Εθνική με συμπαίκτες τους Γιάννη και Θανάση Αντετοκούνμπο και Χρήστο Σαλούστρο. Την αγωνιστική περίοδο 2012-13 αναδείχθηκε πρώτος στη συλλογή ασίστ στα πλαίσια της κατηγορίας. Είχε μέσο όρο συμμετοχής 31,8 λεπτά και 13,7 πόντους μέσο όρο ανά παιχνίδι.
Το καλοκαίρι του 2013 έλαβε μεταγραφή στον Άρη Θεσσαλονίκης. Με την ομάδα της Θεσσαλονίκης, κατέγραψε 23 συμμετοχές με 5.7 πόντους και 1.6 ασίστ μέσο όρο και παρέμεινε μέχρι τον Ιανουάριο του 2015 καθώς ολοκλήρωσε την χρονιά στην λετονική Βέντσπιλς.
Το καλοκαίρι του 2015 επέστρεψε στην Ελλάδα, υπογράφοντας με την ομάδα της Νέας Κηφισιάς. Το καλοκαίρι του 2016 υπέγραψε στην ομάδα του νεοφώτιστου στην Α1 Εθνική, Προμηθέα Πάτρας. Στο τέλος της χρονιάς ανανέωσε το συμβόλαιό του για δυο ακόμα χρόνια, ενώ έγινε και ο αρχηγός της ομάδας. Τον Φλεβάρη του 2018 συμμετείχε στο Ελληνικό All-Star Game, που έγινε στην Πάτρα. Με τον Προμηθέα το 2019 είχε 5 πόντους και 3.8 ασίστ κατά μέσο όρο στη Basket League φτάνοντας μέχρι τους τελικούς του πρωταθλήματος, όπου τερμάτισε στην δεύτερη θέση. Τον Ιούλιο του 2019 ανακοινώθηκε από την ΑΕΚ μέχρι το 2022.

Εθνική ομάδα

Ο Νίκος Γκίκας έγινε μέλος της εθνικής ομάδας το 2017, συμμετέχοντας στους πρώτους αγώνες για την προκριματική φάση του Παγκοσμίου Κυπέλλου 2019. Με το εθνόσημο έχει 10 αγώνες με 23 πόντους (μ.ο: 2.3).
Ανδρέας Βλαντής

Βιογραφικά στοιχεία

Γεννήθηκε το 1811 ή το 1813 στη Λευκάδα, και πατέρας του ήταν ο Σπυρίδων Βλαντής. Σπούδασε νομική στην Ιόνιο Ακαδημία, από όπου αποφοίτησε το 1835 έχοντας ως καθηγητές τον Ανδρέα Μουστοξύδη και τον Χριστόφορο Φιλητά. Παράλληλα παρακολουθούσε τα ιδιαίτερα μαθήματα του Ανδρέα Κάλβου στην Κέρκυρα και στη συνέχεια μετέβη στην Σιένα όπου πραγματοποίησε μεταπτυχιακές σπουδές. Επέστρεψε στην Λευκάδα όπου άσκησε το δικηγορικό επάγγελμα, υπηρετώντας ως υπάλληλος στην Γερουσία, ενώ την περίοδο από το 1850 έως το 1856 διετέλεσε γραμματέας της Ιονίου Βουλής. Το 1862 διορίστηκε πρόεδρος των πρωτοδικών στην Ιθάκη, απέρριψε όμως την θέση αυτή για λόγους υγείας. Μετά την Ένωση των Επτανήσων με την Ελλάδα το 1864, εκπροσώπησε την Λευκάδα στην ελληνική Εθνοσυνέλευεση. Απεβίωσε το 1885 στη Λευκάδα.
Ab ovo

Η λατινική φράση Ab ovo κυριολεκτικά σημαίνει "από το αβγό, από την αρχή". 
Αναφέρεται σε ένα από τα δίδυμα αυγά από τα οποία, σύμφωνα με την ελληνική μυθολογία, γεννήθηκε η Ωραία Ελένη, όταν ο Ζευς είχε μεταμορφωθεί σε κύκνο και είχε ζευγαρώσει με τη Λήδα. Αν δεν είχε γίνει το αβγό, δε θα είχε γεννηθεί η Ελένη, δε θα είχε ερωτευτεί τον Πάρη και δε θα την έχει κλέψει για να πάνε στην Τροία κι έτσι δε θα είχε αρχίσει ο Τρωικός πόλεμος κοκ.
Η λογοτεχνική χρήση του όρου υπονοεί τη λεπτομερή εξαρχής έκθεση των γεγονότων σε ένα λογοτεχνικό έργο. Προέρχεται από το έργο Αρς Ποέτικα (λατ. Ars Poetica, Η τέχνη της ποίησης) του Οράτιου, ο οποίος περιγράφει ότι ο ιδανικός επικός ποιητής δε θα ξεκινούσε την αφήγηση του Τρωικού πολέμου (Ιλιάδα) "από το αβγό", δηλαδή το προγενέστερο χρονικά γεγονός, αλλά τοποθετεί τον ακροατή στο "μέσο των πραγμάτων" (in medias res). 
Η χρήση αυτή είναι διαφορετική από τη φράση "ab ovo usque ad mala ("από το αβγό ως τα μήλα"), η οποία εμφανίζεται στο έργο Σάτιρες, πάλι του Οράτιου. Αναφέρεται στα εδέσματα ενός ρωμαϊκού γεύματος, που ξεκινούσε με αυγά και τελείωνε με φρούτα. Συνεπώς, η φράση "ab ovo" μπορεί να σημαίνει την ολότητα ενός αντικειμένου.
Ab ovo είναι επίσης η ονομασία του βραβευμένου στις Κάννες(1988) sand animation toυ Ferenc Caco. Sand animation είναι μία κατηγορία animation στην οποία ο καλλιτέχνης δημιουργεί το animation -ενίοτε σε πραγματικό χρόνο- ζωγραφίζοντας με άμμο πάνω σε διάφανη επιφάνεια.
Ωκεανός (μυθολογία)

Η Ορφική Μυθολογία

Ο Ωκεανός είναι η αρχαιότερη θαλάσσια θεότητα της ελληνικής μυθολογίας. Εμφανίζεται για πρώτη φορά στα ορφικά ποιήματα μαζί με την Τηθύ. Σύμφωνα με αυτή την εκδοχή, η Νύχτα και ο Αιθέρας γέννησαν ένα «αργυρόν ωόν» (ασημένιο  αυγό), προφανώς, τη σελήνη. Από το αυγό αυτό προέκυψε ο Έρως. Ο Έρως ταξινόμησε τα πάντα και έπλασε το αχανές Χάος ψηλά στον ουρανό και τη  γαία (γη) από κάτω. Το Χάος και η Γαία ζευγαρώθηκαν με την συναίνεση του Έρωτα και γέννησαν τον Ωκεανό και τη Τηθύ. Ο Ωκεανός του άρχισε να γεννάει όλα τα ζωντανά πλάσματα της γης, όπως, και όλους τους κατοπινούς θεούς.

Ο Ωκεανός Τιτάν

Σύμφωνα με μια άλλη εκδοχή, ο Ωκεανός ήταν γιος του Ουρανού και της Γαίας, το μεγαλύτερο παιδί τους και ο ισχυρότερος των δώδεκα Τιτάνων και Τιτανίδων. Όλοι τον ζήλευαν για την περίσσια δύναμή του και μονομαχούσαν συχνά για την υπεροχή. Όσες φορές προσπάθησε να βιάσει την θεά Ήρα, ο θεός Δίας την προστάτευε και την έσωζε.
Με την αδελφή και σύζυγό του την Τηθύς έκανε απογόνους όλες τις θεότητες των ποταμών, της θάλασσας και των πηγών – τις Ωκεανίδες. Οι δυο τους ήτανε τόσο καρπεροί, που από την υπερπαραγωγή υδάτινων στοιχείων της φύσης γινόντουσαν πλημμύρες. Έτσι χωρίσανε τελικά και το κακό σταμάτησε. 
Ο Ωκεανός και η Τηθύς δεν αναμίχτηκαν στην Τιτανομαχία κατά του Δία, γι' αυτό και ο Δίας τους άφησε ανενόχλητους να κυριαρχούν στο υγρό τους βασίλειο. 
Με την άλλη του αδελφή την Θεία γέννησε τους Κέκροπες.

Ερμηνεία και προέλευση του μύθου

Ο Ωκεανός αποτελούσε την ανθρωπόμορφη, ιδεατή μορφή του υδάτινου κόσμου που περιέβαλε από παντού τη Γαία, ως παμμέγιστος ποταμός χωρίς πηγές αλλά και χωρίς εκβολές. Μετά τον κατακλυσμό του Δευκαλίωνα και την απόσυρση των υδάτων οι εμφανιζόμενοι ποταμοί, λίμνες, πηγές κλπ. απετέλεσαν αλληγορικά τα τέκνα του Ωκεανού.   
Ως συνέπεια των πρώτων παρατηρήσεων ο Ωκεανός θεωρείτο ένας τεράστιος κύκλος που δίχαζε την ουράνια σφαίρα στο υπεράνω της Γαίας ημισφαίριο και στο υπό αυτής ημισφαίριο, γι' αυτό και ονομαζόταν, επίσης, «ορίζων». Υπό αυτή την αντίληψη, όλοι οι συναφείς μύθοι παρουσίαζαν την ανατολή του Ήλιου της Ηούς, των αστέρων και των αστερισμών να γίνεται από τον Ωκεανό και στη συνέχεια να δύονται, (να βυθίζονται), επίσης, σ' αυτόν. Πέραν δε του Ωκεανού, οι αρχαίοι πίστευαν ότι βρισκόταν ο ζοφερός Άδης.
Έτσι, ο Ωκεανός, όπως και όλες οι άλλες παρατηρούμενες φυσικές δυνάμεις, αναβιβάστηκε στην έννοια του θεού και, μάλιστα, με την έννοια του αρχετυπικού στοιχείου, ως Πατέρας θεών και πραγμάτων. Έτσι, παράλληλα με την αρχική θεϊκή δυάδα Ουρανού και Γαίας, οι αρχαίοι Έλληνες (παρατηρητές) δημιούργησαν τη θεϊκή δυάδα του πατρός Ωκεανού και της μητρός Τηθύος από την ένωση των οποίων, κατά την Θεογονία του Ησιόδου, γεννήθηκαν οι τρισχίλιοι ποτάμιοι θεοί (ποταμοί) και οι τρισχίλιες νύμφες, οι αποκαλούμενες Ωκεανίδες (ιδεατές, ισάριθμες μορφές της ροής των αδελφών τους) των οποίων, εν τέλει, τέκνα ήταν πολλά ανθρώπινα γένη (δηλαδή οι νησιώτες και οι παραποτάμιοι λαοί).

Χρήση του ονόματος

Πρώτος κατέγραψε, ιστορικά, τον Ωκεανό, με την έννοια της πολύ μεγάλης θαλάσσιας έκτασης, ο Ηρόδοτος. Έκτοτε, παρέμεινε ο όρος σε παγκόσμια χρήση με αυτή την έννοια.
Τζένιφερ Σουρ

Βιογραφικό

Η Τζένιφερ Σουρ γεννήθηκε στις 5 Φεβρουαρίου 1982, στην πόλη Fredonia, στην πολιτεία της Νέας Υόρκης, στις Η.Π.Α. Ξεκίνησε το άλμα επί κοντώ το 2004, με προπονητή τον μετέπειτα σύζυγό της, Rick Suhr. 
Στο Παγκόσμιο Πρωτάθλημα κλειστού στίβου στην Βαλένθια, το 2008, ήταν δεύτερη, με άλμα στα 4μ. και 75 εκ. Την ίδια χρονιά, στους Ολυμπιακούς αγώνες του Πεκίνου, ήταν και πάλι δεύτερη με 4μ. και 80 εκ.
Στους επόμενους Ολυμπιακούς Αγώνες, στο Λονδίνο, ήταν χρυσή ολυμπιονίκης με 4μ. και 75 εκ. ενώ στο Παγκόσμιο Πρωτάθλημα Ανοιχτού Στίβου στην Μόσχα, το 2013, κέρδισε το ασημένιο μετάλλιο. Το 2016 ήταν παγκόσμια πρωταθλήτρια, στον κλειστό στίβο, στο Πόρτλαντ.
Από τον Ιανουάριο του 2016, η Σουρ κατέχει το παγκόσμιο ρεκόρ στο άλμα επι κοντώ στον κλειστό στίβο, με 5μ. και 3 εκ., που αποτελεί και ρεκόρ Η.Π.Α. Είναι επίσης η κάτοχος του ρεκόρ Η.Π.Α στο άλμα επι κοντώ στον ανοιχτό στίβο, με 4μ. και 92 εκ., από το 2008. Συνολικά η Σουρ ήταν πρωταθλήτρια Η.Π.Α 15 φορές: 9 στον ανοιχτό στίβο και 6 στον κλειστό.
Συμφωνία της Βαβυλώνας

Η Συμφωνία της Βαβυλώνας (323 π.Χ.) ήταν η πρώτη διαίρεση της αυτοκρατορίας του Μεγάλου Αλεξάνδρου ανάμεσα στους στρατηγούς του και πήρε το όνομά της από την πόλη της Βαβυλώνας, εκεί που έγινε η συμφωνία, αμέσως μετά το θάνατο του Αλεξάνδρου. Οι στρατηγοί, αλλά και ο στρατός όρισαν βασιλέα τον ετεροθαλή αδελφό του Αλέξανδρου Φίλιππο τον Αρριδαίο, ο οποίος υπολειπόταν πνευματικά. Αντιβασιλέας ονομάστηκε ο Περδίκκας. Εν τω μεταξύ, οι στρατηγοί του Αλεξάνδρου ονομάστηκαν σατράπες των διαφόρων περιοχών της αυτοκρατορίας του, ενώ διοικητές των μακρινότερων επαρχιών της Ασίας στην Ανατολή, παρέμειναν αυτοί που είχε ορίσει ο Αλέξανδρος. Η συμφωνία για τον διαμοιρασμό των σατραπειών από τους διαδόχους του Μεγάλου Αλεξάνδρου τροποποιήθηκε δυο χρόνια αργότερα, το 321 π.Χ., στην Συμφωνία του Τριπαραδείσου.